স্পোর্টস ডেস্ক: বিগব্যাশ টি-২০ ক্রিকেট লিগ নিঃসন্দেহে পৃথিবীর অন্যতম জনপ্রিয় একটি টুর্নামেন্ট। অস্ট্রেলিয়ার সবচেয়ে বড় এই ঘরোয়া টি-২০ লিগের পরের আসরটিতে বাড়ছে ম্যাচ সংখ্যা। আর এখানেই চটেছেন দেশটির সাবেক ক্রিকেটার শেন ওয়ার্ন। ক্রিকেট অস্ট্রেলিয়াকে (সিএ) ‘লোভী’ না হওয়ার পরামর্শ দিয়েছেন কিংবদন্তি এই লেগ স্পিনার। ইন্ডিয়ান প্রিমিয়ার লিগের (আইপিএল) মতো অস্ট্রেলিয়াও ফ্র্যাঞ্চাইজি ভিত্তিক একটি টুর্নামেন্ট আয়োজন করছে। যার নাম বিগব্যাশ টি-২০ লিগ। আইপিএলের মতো এত অর্থের ঝনঝনানি নেই, নেই তেমন গ্ল্যামারও। তবে দারুণ প্রতিদ্বন্দ্বিতাপূর্ণ প্রতিযোগিতায় বিগব্যাশ জনপ্রিয় হয়ে উঠেছে বিশ্বজুড়েই। এর আগে এই টুর্নামেন্টে ৩৫ ম্যাচ করে আয়োজন করে আসছিল। কিন্তু আসছে ২০১৯ মৌসুমে অসি বোর্ড সিদ্ধান্ত নিয়েছে ৪৩টি ম্যাচ আয়োজনের। এতেই ক্ষুব্ধ হয়েছেন ওয়ার্ন। আইপিএলের দল রাজস্থান রয়্যালসের কোচ হিসেবে ওয়ার্ন এই মুহূর্তে রয়েছেন ভারতে। সেখান থেকেই টুইটারে জানিয়েছেন, আসরের গুণগত মানের দিকে বেশি লক্ষ্য রাখা উচিত ক্রিকেট বোর্ডের। গতকাল শনিবার নিজের টুইটারে অস্ট্রেলিয়ার বোর্ডকে লোভী না হওয়ার পরামর্শ দিয়ে ওয়ার্ন লিখেন, ‘বিগব্যাশের ম্যাচ বাড়ানো হচ্ছে, ব্যাপারটা হাস্যকর। এ ছাড়া এটা একটা দারুণ প্রতিযোগিতা তাই যতটা পারা যায় কম ম্যাচ আয়োজন করা উচিত।